arnastofnun/IGC-2024 huggingface dataset:
Heildarendurskoðun á þjónustu og vaktakerfi dýralækna Þingsályktunartillaga - þingskjal nr. 44

154. löggjafarþing 2023–2024.

Þingskjal 44 - 44. mál.

Tillaga til þingsályktunar um heildarendurskoðun á þjónustu og vaktakerfi dýralækna.

Flm.: Þórarinn Ingi Pétursson, Hafdís Hrönn Hafsteinsdóttir, Lilja Rannveig Sigurgeirsdóttir, Ágúst Bjarni Garðarsson, Halla Signý Kristjánsdóttir, Líneik Anna Sævarsdóttir, Ingibjörg Isaksen, Þórunn Sveinbjarnardóttir, Oddný G. Harðardóttir, Inga Sæland, Guðmundur Ingi Kristinsson, Ásthildur Lóa Þórsdóttir, Eyjólfur Ármannsson, Jakob Frímann Magnússon, Tómas A. Tómasson.

Alþingi ályktar að fela matvælaráðherra að setja af stað vinnu við heildarendurskoðun á þjónustu og vaktakerfi dýralækna.

Greinargerð.

Tillaga þessi var áður flutt á 153. löggjafarþingi ( 779. mál) og er nú endurflutt óbreytt.

Síðustu ár hefur skortur á dýralæknum hér á landi verið mikið til umræðu. Tengist það sérstaklega þeirri miklu umræðu sem hefur átt sér stað um heilsu og velferð dýra. Á meðal dýralækna er almenn óánægja með vaktafyrirkomulag og bakvaktaálag starfsstéttarinnar og hefur svo verið um allnokkra hríð. Á það við um allt land og einskorðast ekki við eitt svæði eða dreifðari byggðir. Stórdýravaktin, sem snertir m.a. á fæðuöryggi þjóðarinnar og velferð dýra, hefur verið rekin með miklum halla undanfarin ár þar sem greiðslur úr vaktasjóðum duga skammt. Þetta hefur gert það að verkum að ekki hefur tekist að manna vaktir, til að mynda á höfuðborgarsvæðinu, og leita þarf til umdæma í næsta nágrenni til að manna bakvaktir.

Í hinum dreifðari byggðum eru einstaka svæði einungis með einn dýralækni á vakt allt árið um kring, með því gríðarlega bakvaktaálagi sem því fylgir, og sums staðar á landinu eru eftirlitssvæðin svo stór að einn dýralæknir getur með engu móti sinnt starfi sínu. Skipulag vaktamála er á ábyrgð Matvælastofnunar. Það er hins vegar ljóst að stofnuninni hefur ekki tekist að sinna hlutverki sínu við að skipuleggja bakvaktir í samráði við dýralækna á öllum svæðum, og þar með tryggja nauðsynlega grunnþjónustu um land allt.

Dýralæknar eru meðvitaðir um skyldur sínar þegar kemur að því að hjálpa dýrum í neyð. Hins vegar er dýralæknum of oft gert ómögulegt að uppfylla þær starfsskyldur sem á herðar þeirra eru lagðar. Stjórnvöld í Noregi, Svíþjóð og Finnlandi hafa öll sett af stað umfangsmikla vinnu við að greina vandann og þær áskoranir sem fylgja því að færri dýralæknar fáist í störf úti á landi og taki að sér bakvaktir. Afar mikilvægt er að farið verði í þá vinnu hér á landi og snýr markmið og efni tillögunnar að því að hrundið verði af stað heildarendurskoðun á þjónustu og vaktakerfi dýralækna.
Nýtt póstnúmer fyrir sveitarfélagið Kjós Þingsályktunartillaga - þingskjal nr. 444

154. löggjafarþing 2023–2024.

Þingskjal 444 - 423. mál.

Tillaga til þingsályktunar um nýtt póstnúmer fyrir sveitarfélagið Kjósarhrepp.

Flm.: Bryndís Haraldsdóttir, Jón Gunnarsson, Óli Björn Kárason, Vilhjálmur Árnason, Gísli Rafn Ólafsson, Sigmar Guðmundsson, Þorgerður Katrín Gunnarsdóttir.

Alþingi ályktar að fela innviðaráðherra að beina því til Byggðastofnunar að breyta póstnúmeraskrá svo að sveitarfélagið Kjósarhreppur fái sitt eigið póstnúmer sem kennt verði við Kjós en ekki Mosfellsbæ.

Greinargerð.

Sveitarfélagið Kjósarhreppur liggur að Reykjavík, Mosfellsbæ og Hvalfjarðarsveit og bjuggu þar 285 manns þann 1. janúar 2023. Sveitarfélagið er hluti af póstnúmerinu 276, ásamt dreifbýli Mosfellsbæjar. Þrátt fyrir að langstærstur hluti póstnúmersins sé Kjósarhreppur þá er póstnúmerið enn 276 Mosfellsbær en sveitarfélagið hefur um árabil barist fyrir því að fá sitt eigið póstnúmer. Sveitarstjórn Kjósarhrepps óskaði nýlega eftir því við Byggðastofnun að póstnúmerinu verði breytt þannig að það verði 276 Kjós. Byggðastofnun óskaði eftir umsögn frá Íslandspósti sem lagðist gegn breytingunni með þeim rökum að eini tilgangur póstnúmera væri að styðja við hagkvæma dreifingu. Póstnúmer ættu að auka hraða og öryggi við flokkun og afgreiðslu póstsendinga og væru tengd við þjónustuhúsið sem í tilviki Kjósarhrepps hafi verið í Mosfellsbæ, en hefur nú verið lokað. Sveitarstjórn Kjósarhrepps hefur lýst því að fyrirkomulagið valdi töluverðum óþægindum fyrir íbúa og fyrirtæki í sveitarfélaginu. Flutningsmenn þessarar tillögu leggja því til að innviðaráðherra beini því til Byggðastofnunar að verða við ósk sveitarfélagsins um að það fái hið fyrsta sitt eigið póstnúmer í póstnúmeraskrá sem kennt verði við Kjós.
Afstaða Íslands vegna átaka fyrir botni Miðjarðarhafs Þingsályktun - þingskjal nr. 522

154. löggjafarþing 2023–2024.

Nr. 1/154.

Þingskjal 522 - 469. mál.

Þingsályktun um afstöðu Íslands vegna átaka fyrir botni Miðjarðarhafs.

Alþingi ályktar að án tafar skuli komið á vopnahléi af mannúðarástæðum á Gaza-svæðinu svo tryggja megi öryggi almennra borgara, jafnt palestínskra sem ísraelskra. Alþingi fordæmir öll ofbeldisverk sem beinast gegn almennum borgurum í Palestínu og Ísrael. Alþingi krefst þess að alþjóðalögum sé fylgt í einu og öllu í þágu mannúðar, öryggis almennra borgara og verndar borgaralegra innviða.

Alþingi fordæmir hryðjuverkaárás Hamasliða á almenna borgara í Ísrael sem hófst 7. október 2023. Alþingi fordæmir sömuleiðis allar aðgerðir ísraelskra stjórnvalda í kjölfarið sem brjóta gegn alþjóðlegum mannúðarlögum, þ.m.t. óheyrilega þjáningu, manntjón, mannfall almennra borgara og eyðileggingu borgaralegra innviða. Brýnt er að öll brot stríðandi aðila á alþjóðalögum verði rannsökuð til hlítar.

Alþingi kallar eftir mannúðlegri meðferð á og tafarlausri lausn gísla, aðgengi hjálpar- og mannúðarsamtaka og að neyðarvistum og læknisaðstoð verði komið til almennings tafarlaust.

Alþingi felur ríkisstjórninni að beita sér fyrir viðbótarframlagi til mannúðaraðstoðar og rannsóknar á brotum á alþjóðalögum til að fylgja eftir þeim áherslum sem fram koma í ályktun þessari.

Samþykkt á Alþingi 9. nóvember 2023.
Miðstöð íslenskrar þjóðtrúar á Ströndum Þingsályktunartillaga - þingskjal nr. 53

154. löggjafarþing 2023–2024.

Þingskjal 53 - 53. mál.

Tillaga til þingsályktunar um miðstöð íslenskrar þjóðtrúar á Ströndum.

Flm.: Halla Signý Kristjánsdóttir, Lilja Rannveig Sigurgeirsdóttir, Stefán Vagn Stefánsson, Bjarni Jónsson, Eyjólfur Ármannsson.

Alþingi ályktar að fela menningar- og viðskiptaráðherra að beita sér fyrir því að stofnuð verði miðstöð íslenskrar þjóðtrúar í Rannsóknasetri Háskóla Íslands á Ströndum.

Greinargerð.

Rannsóknasetur Háskóla Íslands á Ströndum sérhæfir sig í rannsóknum í þjóðfræði og tengdum greinum og leggur mikla áherslu á miðlun og hagnýtingu þekkingar. Íslensk þjóðtrú og miðlun þekkingar um hana er eitt af lykilverkefnum setursins. Það verkefni er kallað „Þjóðtrúarfléttan“ og snýst um að skapa vettvang fyrir upplýsingagjöf og fjölbreytt samstarfsverkefni um þjóðtrú á Íslandi.

Stofnun miðstöðvar um íslenska þjóðtrú myndi efla vinnu við grunnrannsóknir í bland við markvissa miðlun með fjölbreyttum leiðum og jafnframt upplýsingaþjónustu á þessu sviði menningararfsins. Þá er það talið styrkur fyrir verkefnið að rannsóknasetrið er á Hólmavík, í nágrenni við sjálfseignarstofnunina Strandagaldur, sem auk þess að standa á bak við Galdrasýningu á Ströndum hefur miðlað og gefið út fjölda verkefna um galdra á Íslandi. Rannsóknasetrið starfar einnig náið með nemendum og kennurum í þjóðfræði í Háskóla Íslands, Þjóðminjasafninu og Árnastofnun sem myndi vera verkefninu til framdráttar og má því að segja að samlegðaráhrif þess geti orðið mikil.

Í riti um Rannsóknasetur HÍ á Ströndum, framtíðarsýn og stefnu, segir:

„Setrið gæti vel orðið eins konar upplýsingamiðstöð og tengiliður um íslenska þjóðtrú og unnið að miðlun og samvinnu fræðafólks og listamanna á þessu sviði, með sérstökum starfsmanni. Setrið hefur tekið að sér verkefni fyrir þriðja aðila, svo sem Vestfjarðastofu, Samtök sveitarfélaga á Norðurlandi vestra og sveitarfélagið Strandabyggð. Halda mætti áfram á þeirri braut, svo framarlega sem slík verkefni yfirtaka ekki meginmarkmið setursins um miðlun og rannsóknir í þjóðfræði.“

Rannsóknasetur Háskóla Íslands á Ströndum – Þjóðfræðistofa hefur haft augljós jákvæð áhrif á byggðarlagið í nærumhverfi sínu, sem ekki er hægt að líta fram hjá, bæði hvað varðar menningu, mannlíf og atvinnulíf. Setrið styður vel við byggð og samfélag, eykur fjölbreytni og hækkar menntunarstig. Vegna framangreinds telja flutningsmenn mikilvægt að byggt verði áfram á þeirri þekkingu sem þegar hefur orðið til og að henni verði miðlað þannig að aðrir fái hennar notið.

Miðstöð íslenskrar þjóðtrúar á Ströndum myndi standa fyrir kynningu á íslenskri þjóðtrú, bæði með þátttöku í verkefnum og á eigin vegum. Þetta væri gert með grunnrannsóknum og einnig miðlun og upplýsingaþjónustu á þessu sviði menningararfs Íslendinga. Slík stofnun gæti haft áhrif langt út fyrir landsteinana með þátttöku í alþjóðlegu tengslaneti þjóðtrúarrannsókna og miðlunar.
Fjölgun flugleggja með Loftbrú til að stuðla að þátttöku barna og ungmenna í æskulýðsstarfi Þingsályktunartillaga - þingskjal nr. 530

154. löggjafarþing 2023–2024.

Þingskjal 530 - 482. mál.

Tillaga til þingsályktunar um fjölgun flugleggja með Loftbrú til að stuðla að þátttöku barna og ungmenna í æskulýðsstarfi.

Flm.: Jódís Skúladóttir, Bjarkey Olsen Gunnarsdóttir, Guðbrandur Einarsson, Inga Sæland, Eyjólfur Ármannsson, Jakob Frímann Magnússon, Þórarinn Ingi Pétursson, Logi Einarsson.

Alþingi ályktar að fela innviðaráðherra að fjölga flugleggjum með Loftbrú til að stuðla að þátttöku barna og ungmenna í æskulýðsstarfi.

Greinargerð.

Markmið þessarar tillögu er að fjölga flugleggjum með Loftbrú fyrir börn og ungmenni sem taka þátt í æskulýðsstarfi eins og það er skilgreint skv. 2. málsl. 1. gr. æskulýðslaga, nr. 70/2007, og 2. gr. íþróttalaga, nr. 64/1998. Í æskulýðslögum er hugtakið æskulýðsstarf skilgreint sem skipulögð „félags- og tómstundastarfsemi þar sem börn og ungmenni starfa saman í frístundum sínum að hugsjónum, markmiðum og áhugamálum sem þau sjálf meta að verðleikum“. Í íþróttalögum segir: „Meginmarkmið aðgerða ríkis og sveitarfélaga á sviði íþróttamála skal vera að stuðla að því að allir landsmenn eigi þess kost að iðka íþróttir við sem hagstæðust skilyrði. Samstarf ríkis og sveitarfélaga við hina frjálsu íþróttahreyfingu skal taka mið af gildi íþróttaiðkunar fyrir uppeldis- og forvarnastarf.“

Á vef Stjórnarráðsins segir að samkvæmt lögum sé „stjórnvöldum ætlað, í samstarfi við félög og félagasamtök á sviði æskulýðsmála, að stuðla að því að ungt fólk eigi þess kost að taka þátt í skipulögðu félags- og tómstundastarfi við sem fjölbreyttust skilyrði.“ Mikilvægur liður í slíkri þátttöku eru fjölliðamót, landsmót og stærri samkomur sem iðulega eru fjarri heimili þátttakenda. Slíkum ferðalögum fylgir ærinn kostnaður, bæði fyrir heimili og félög sem sinna æskulýðsmálum.

Afsláttarkjör Loftbrúar ná til rúmlega 60 þúsund íbúa á Vestfjörðum, hluta af Norðurlandi vestra, Norðurlandi eystra, Austurlandi, Hornafirði og Vestmannaeyjum. Með fjölgun flugleggja til handa börnum og ungmennum vegna þátttöku í æskulýðsstarfi gætu stjórnvöld létt undir starfi íþrótta- og æskulýðshreyfinga víða um land af myndarbrag og skapað hagstæðari skilyrði fyrir þátttöku. Sömuleiðis má segja að slíkt fyrirkomulag stuðli að byggðajafnrétti en börn á landsbyggðinni búa við annað aðgengi að stórum viðburðum í æskulýðsstarfi sem mætti taka á með auknum stuðningi í gegnum Loftbrú, sem hefur sannað sig sem jöfnunartæki fyrir íbúa á landsbyggðinni.

Hér á landi hafa einstaklingar haldið uppi æskulýðsstarfi af elju og metnaði í sjálfboðavinnu um áratugaskeið. Framlag þeirra er ómetanlegt félagsstarfi og samfélaginu í heild sinni. Verðmæti sem lögð eru til æskulýðs- og félagsstarfa margfaldast í höndum sjálfboðaliða sem inna af höndum óeigingjarnt starf í þágu barna og ungmenna og stuðla að bættri lýðheilsu, aukinni virkni og samfélagsvitund meðal þeirra.
Ráðstafanir til að lækka eldsneytiskostnað í millilandaflugi Þingsályktunartillaga - þingskjal nr. 553

154. löggjafarþing 2023–2024.

Þingskjal 553 - 499. mál.

Tillaga til þingsályktunar um ráðstafanir til að lækka eldsneytiskostnað í millilandaflugi.

Flm.: Sigmundur Davíð Gunnlaugsson, Bergþór Ólason.

Alþingi ályktar að fela innviðaráðherra í samráði við fjármála- og efnahagsráðherra að undirbúa lagafrumvarp þar sem kveðið verði á um ráðstafanir sem leiði til þess að eldsneytisverð í millilandaflugi lækki.

Greinargerð.

Þingsályktunartillaga þessi er nú flutt í sjötta skipti. Hún var síðast lögð fram á 153. löggjafarþingi (847. mál) af Önnu Kolbrúnu Árnadóttur en náði ekki fram að ganga og er nú lögð fram óbreytt.

Samkvæmt lögum um svæðisbundna flutningsjöfnun, nr. 160/2011, skal jafna flutningskostnað á olíuvörum eins og nánar er þar kveðið á um. Markmið laganna er að tryggja að eldsneytisverð sé hið sama um allt land til að jafna búsetuskilyrði og samkeppnisstöðu fyrirtækja.

Jöfnun á flutningskostnaði á hins vegar ekki við um eldsneyti sem er ætlað til útflutnings og fellur þar undir eldsneyti til millilandaflugs og því er eldsneyti dýrara á millilandaflugvöllum á Akureyri og Egilsstöðum heldur en í Keflavík og Reykjavík.

Með tillögu þessari er lagt til að innviðaráðherra undirbúi í samráði við fjármála- og efnahagsráðherra lagafrumvarp í þá veru að breyting verði á til að verð á eldsneyti í millilandaflugi lækki. Slík breyting mundi styrkja stöðu ferðaþjónustunnar á landsbyggðinni og ýta undir dreifingu ferðamanna um landið enda gegna Akureyrarflugvöllur og Egilsstaðaflugvöllur hlutverki sem varaflugvellir líkt og Reykjavíkurflugvöllur gerir og eðlilegt að sama verð sé á eldsneyti á þessum þremur flugvöllum.
Bætur vegna biðlista eftir nauðsynlegum aðgerðum Þingsályktunartillaga - þingskjal nr. 558

154. löggjafarþing 2023–2024.

Þingskjal 558 - 503. mál.

Tillaga til þingsályktunar um bætur vegna biðlista eftir nauðsynlegum aðgerðum.

Flm.: Sigmundur Davíð Gunnlaugsson, Bergþór Ólason.

Alþingi ályktar að fela heilbrigðisráðherra að hefja vinnu við gerð frumvarps um að greiða bætur til einstaklinga sem hafa beðið á biðlistum eftir nauðsynlegum aðgerðum í opinbera heilbrigðiskerfinu lengur en í þrjá mánuði. Ráðherra upplýsi Alþingi um vinnu frumvarpsins á vorþingi 2024.

Greinargerð.

Með þingsályktunartillögunni er ráðherra gert að hefja vinnu við gerð frumvarps um að hafi sjúklingur þurft að bíða lengur en í þrjá mánuði eftir nauðsynlegum aðgerðum í heilbrigðiskerfinu skuli ríkið greiða viðkomandi bætur mánaðarlega.

Með þessari vinnu telja flutningsmenn að skapaður verði ákveðinn hvati fyrir bæði ráðherra og heilbrigðiskerfið til að bæta opinbera heilbrigðisþjónustu og fækka biðlistum. Ljóst er að leita þarf leiða til að stytta tíma á biðlistum eftir nauðsynlegum aðgerðum.

Biðlistar hafa lengst síðustu ár og hægt hefur gengið að vinna á biðlistum í heilbrigðiskerfinu. Í heilbrigðisstefnu til ársins 2030 segir að aðgengi landsmanna að þjónustu sé á sumum sviðum misjafnt eftir búsetu, biðlistar eftir tilteknum aðgerðum of langir og þörfum fólks fyrir samfellda þjónustu ekki mætt sem skyldi. Jafnframt segir í skýrslunni að bregðast þurfi við biðlistum þar sem biðlistar eftir tilteknum aðgerðum séu í sumum tilvikum úr hófi langir.

Með þessari þingsályktunartillögu telja flutningsmenn að bæta megi samfélagið, þar sem einstaklingur sem þarf í nauðsynlega aðgerð og kemst fyrr að kemst fyrr út í samfélagið og mun það hafa minni áhrif á líf þess einstaklings.

Markmið þingsályktunartillögunnar er að stuðla að betra heilbrigðiskerfi og að tryggja einstaklingum jafnan rétt til heilbrigðisþjónustu, óháð aldri og heilsufari.
Skjaldarmerki frá 1881 á framhlið Alþingishússins Þingsályktunartillaga - þingskjal nr. 64

154. löggjafarþing 2023–2024.

Þingskjal 64 - 64. mál.

Tillaga til þingsályktunar um skjaldarmerki frá 1881 á framhlið Alþingishússins.

Flm.: Birgir Þórarinsson, Ásmundur Friðriksson, Óli Björn Kárason.

Alþingi ályktar að gera nauðsynlegar ráðstafanir til að setja upp að nýju skjaldarmerki sem prýddu framhlið Alþingishússins á vígsludegi þess 1. júlí 1881.

Greinargerð.

Þingsályktunartillaga þessi var áður lögð fram á 153. löggjafarþingi (43. mál) og 152. löggjafarþingi (502. mál). Með tillögunni er lagt til að skjaldarmerkin sem prýddu Alþingishúsið allt þar til þau voru fjarlægð 1904 verði sett upp að nýju. Um er að ræða tvö skjaldarmerki, annars vegar skjaldarmerki handhafa valds á Íslandi frá fyrri öldum, krýndur útflattur þorskur á rauðum skildi, hins vegar skjaldarmerki Danmerkur, þrjú krýnd ljón. Markmiðið með tillögunni er að færa framhlið hússins í upprunalegt horf og halda í heiðri eigin sögu, sem mikilvægt er og skylt að varðveita.

Endurbætur á Alþingishúsinu á umliðnum árum hafa miðast að því að húsið sé sem næst í upphaflegu horfi frá því að það var reist 1881. Þessi tillaga miðar að sama marki. Komandi kynslóðir eiga rétt á því að þekkja söguna og þau mannvirki og kennileiti sem bera henni vitni, þar á meðal Alþingishúsið í upphaflegri mynd. Á meðfylgjandi teikningu af Alþingishúsinu má sjá umrædd skjaldarmerki.

Hér er efni sem sést aðeins í pdf-skjalinu.
Lækkun lóðarleigu ríkisins í þéttbýli Reykjanesbæjar Þingsályktunartillaga - þingskjal nr. 651

154. löggjafarþing 2023–2024.

Þingskjal 651 - 552. mál.

Tillaga til þingsályktunar um lækkun lóðarleigu ríkisins í þéttbýli Reykjanesbæjar.

Flm.: Guðbrandur Einarsson, Ásmundur Friðriksson, Ásthildur Lóa Þórsdóttir, Oddný G. Harðardóttir.

Alþingi ályktar að fela fjármála- og efnahagsráðherra að veita 25% afslátt af lóðarleigu ríkisins í þéttbýli Reykjanesbæjar í samræmi við gjaldskrá sveitarfélagsins.

Greinargerð.

Íbúar í Reykjanesbæ búa við langhæstu lóðarleigu á landinu eða 2% af lóðarmati, samanborið við 0,5% á Akureyri og 0,2% í Reykjavík. Sveitarfélagið sjálft veitir þó 25% afslátt til þeirra sem leigja af því. Íbúar á Ásbrú njóta ekki þess afsláttar. Íbúðarlóðir á því svæði fékk ríkið að gjöf við brottför bandaríska hersins árið 2006. Af þeim lóðum er innheimt af íbúum full 2% lóðarleiga fyrir hönd ríkisins. Nemur hún 222 millj. kr. á ári.

Byggðastofnun gefur út skýrslu á hverju ári um fasteignagjöld. Þar kemur m.a. fram að meðaltal lóðarleigu á Íslandi, af viðmiðunarstærðinni 808 m2, sé 49.435 kr. Í þessum samanburði er Reykjanesbær langt frá meðaltalinu, þar sem lóðarleiga reiknast hæst á landinu í Keflavík, 149.655 kr., og í Njarðvík, 139.275 kr. Þau sem greiða lóðarleigu til sveitarfélagsins og njóta 25% afsláttar greiða hins vegar 112.241 kr. í Keflavík og 104.456 kr. í Njarðvík.

Í svari fjármála- og efnahagsráðherra um lóðarleigu á lóðum í eigu ríkisins, frá 5. september 2023 (þskj. 2264, 678. mál), segir að lóðarleiga ríkisins í þéttbýli Reykjanesbæjar sé almennt 2% af lóðarmati í samræmi við gjaldskrá sveitarfélagsins. Í ljósi þess afsláttar sem aðrir íbúar Reykjanesbæjar njóta er ekki hægt að fallast á að ríkið innheimti lóðarleigu í samræmi við gjaldskrá sveitarfélagsins. Flutningsmenn telja mikilvægt að leiðrétta þá mismunun sem fólgin er í gjaldtökunni nú og gerir það að verkum að kostnaður íbúa á Ásbrú er hærri en annars staðar á landinu.

Flutningsmenn leggja því til að fjármála- og efnahagsráðherra verði falið að veita íbúum á lóðum í eigu ríkisins í þéttbýli Reykjanesbæjar sama 25% afslátt af lóðarleigu og þeir íbúar sem leigja af sveitarfélaginu njóta.
Friðlýsing nærumhverfis Stjórnarráðshússins Þingsályktunartillaga - þingskjal nr. 66

154. löggjafarþing 2023–2024.

Þingskjal 66 - 66. mál.

Flutningsmenn.

Tillaga til þingsályktunar um friðlýsingu nærumhverfis Stjórnarráðshússins.

Flm.: Birgir Þórarinsson, Ásmundur Friðriksson, Óli Björn Kárason, Njáll Trausti Friðbertsson, Jóhann Friðrik Friðriksson, Tómas A. Tómasson, Eyjólfur Ármannsson, Þórarinn Ingi Pétursson, Jakob Frímann Magnússon, Bjarkey Olsen Gunnarsdóttir, Guðmundur Ingi Kristinsson.

Alþingi ályktar að lóð í eigu ríkisins við Stjórnarráðshúsið og annað nærumhverfi þess verði friðlýst.

Greinargerð.

Þingsályktunartillaga þessa efnis var áður lögð fram á 153. löggjafarþingi (590. mál).

Stjórnarráðshúsið við Lækjartorg er eitt hinna gömlu steinhúsa frá 18. öld og skipar sér í hóp merkra menningarminja í íslenskri byggingarsögu. Húsið er friðað.

Lagt er til að lóð ríkisins við Stjórnarráðshúsið og annað nærumhverfi þess verði friðlýst, en í því felst að ekki verður reist bygging í næsta nágrenni þess sem raskað gæti stöðu þess eða varpað skugga á það að einhverju leyti. Fyrirhuguð stækkun Stjórnarráðshússins yrði þannig óheimil með samþykkt þessarar tillögu.

Gömlu steinhúsin frá 18. öld, þ.m.t. Stjórnarráðshúsið, hafa öll notið verndar í þeim skilningi að þeim hefur verið viðhaldið og þau endurreist eins og efni standa til. Þau eru öll meðal merkustu minja íslensks húsakosts. Öll eru þau teiknuð af framúrskarandi dönskum arkitektum og reist af kunnáttumönnum þar sem handbragðið lofar meistarann. Um gildi og sögu umræddra húsa er vísað til bókarinnar Steinhúsin gömlu á Íslandi eftir Helge Finsen og Esbjørn Hiort sem kom út árið 1978 í þýðingu dr. Kristjáns Eldjárns, þáverandi forseta lýðveldisins. Um myrkan en merkan hluta sögu hússins má vísa til nýrrar bókar Hauks Más Helgasonar, Tugthúsið, sem vakið hefur verðskuldaða athygli.

Þegar af þeim ástæðum sem hér hafa verið raktar ber að falla frá öllum áformum um nýbyggingu á reit Stjórnarráðshússins. Stjórnarráðshúsið hýsir nú forsætisráðuneytið og rúmar ekki lengur alla þá starfsemi sem þar fer fram. Við því er brýnt að bregðast með því að finna ráðuneytinu hentug húsakynni. Kanna mætti til að mynda hvort safnahúsið við Hverfisgötu gæti nýst í þessu sambandi, en við blasa einnig aðrir kostir eins og t.d. nýbygging Landsbanka Íslands við Austurhöfn.

Friðlýsing lóðar ríkisins við Stjórnarráðshúsið er brýnt menningarsögulegt viðfangsefni. Ekki má undan dragast að tryggja húsinu og umhverfi þess öryggi sem sæmir sögu þess og menningarlegu gildi í landinu.
Ákvörðun nr. 190/2022 um breytingar á XI. viðauka við EES-samninginn o.fl. Þingsályktun - þingskjal nr. 687

154. löggjafarþing 2023–2024.

Nr. 3/154.

Þingskjal 687 - 383. mál.

Þingsályktun um staðfestingu ákvarðana sameiginlegu EES-nefndarinnar nr. 190/2022 frá 10. júní 2022 um breytingu á XI. viðauka (Rafræn fjarskipti, hljóð- og myndmiðlun og upplýsingasamfélagið), nr. 191/2022 frá 10. júní 2022 um breytingu á XIII. viðauka (Flutningastarfsemi), nr. 17/2023 frá 3. febrúar 2023 um breytingu á IX. viðauka (Fjármálaþjónusta) og nr. 50/2023 frá 17. mars 2023 um breytingu á V. viðauka (Frjáls för launþega) og VIII. viðauka (Staðfesturéttur) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd eftirfarandi ákvarðanir sameiginlegu EES-nefndarinnar:

1. Ákvörðun sameiginlegu EES-nefndarinnar nr. 190/2022 frá 10. júní 2022 um breytingu á XI. viðauka (Rafræn fjarskipti, hljóð- og myndmiðlun og upplýsingasamfélagið) við EES-samninginn og að fella inn í samninginn tilskipun Evrópuþingsins og ráðsins (ESB) 2019/1024 frá 20. júní 2019 um opin gögn og endurnotkun upplýsinga frá hinu opinbera.

2. Ákvörðun sameiginlegu EES-nefndarinnar nr. 191/2022 frá 10. júní 2022 um breytingu á XIII. viðauka (Flutningastarfsemi) við EES-samninginn og að fella inn í samninginn tilskipun Evrópuþingsins og ráðsins (ESB) 2019/883 frá 17. apríl 2019 um móttökuaðstöðu í höfnum til afhendingar úrgangs frá skipum, um breytingu á tilskipun 2010/65/ESB og um niðurfellingu tilskipunar 2000/59/EB.

3. Ákvörðun sameiginlegu EES-nefndarinnar nr. 17/2023 frá 3. febrúar 2023 um breytingu á IX. viðauka (Fjármálaþjónusta) við EES-samninginn og að fella inn í samninginn framkvæmdarreglugerð framkvæmdastjórnarinnar (ESB) 2021/369 frá 1. mars 2021 um að koma á nauðsynlegum tækniforskriftum og verklagsreglum fyrir samtengingarkerfi miðlægra skráa sem um getur í tilskipun Evrópuþingsins og ráðsins (ESB) 2015/849.

4. Ákvörðun sameiginlegu EES-nefndarinnar nr. 50/2023 frá 17. mars 2023 um breytingu á V. viðauka (Frjáls för launþega) og VIII. viðauka (Staðfesturéttur) við EES-samninginn og að fella inn í samninginn reglugerð Evrópuþingsins og ráðsins (ESB) 2019/1157 frá 20. júní 2019 um að efla öryggi kennivottorða borgara Sambandsins og dvalarskjala sem gefin eru út til handa borgurum Sambandsins og aðstandendum þeirra sem nýta sér réttinn til frjálsrar farar.

Samþykkt á Alþingi 5. desember 2023.